****

 **REPUBLIKA HRVATSKA**

**BJELOVARSKO-BILOGORSKA**

 **Ž U P A N I J A**

 **OPĆINA ŠANDROVAC**

 **OPĆINSKO VIJEĆE**

**KLASA: 021-05/17-01/6**

**URBROJ: 2123-05-01-17-1**

**U Šandrovcu, 12.04.2017.**

**Z A P I S N I K**

**sa 30. sjednice Općinskog vijeća općine Šandrovac održane 12.04.2017. sa početkom u 19,00 sati**

Prisutni: Ivan Pleško, Ranko Ormanović, Valent Štandar, Stjepan Žager, Damir Husnjak, Biljana Solar, Mirko Bedeković, Darko Halauš, Nikola Halapa i Miroslav Sokolić

Odsutan: Draženko Kolarić

Ostali prisutni: Dajana Perhot, Ivana Fočić, dipl.iur., općinski načelnik Josip Dekalić, Damir Kolar, Sanela Paukovac, Kristina Kraljić, Martina Sabadžija, Martina Bedeković

 Predsjedavajući je pozdravio prisutne i utvrdio kvorum, te konstatirao kako će sve točke donesene na ovom Općinskom vijeću biti pravovaljane.

 Predsjedavajući je predložio još jednu točku dnevnog reda. Kao 6. točku dnevnog reda predlaže donošenje Odluke o davanju u zakup bazena i bistroa „Gradina“. Nadopuna dnevnog reda je dana na glasovanje, te je sa 10 glasova ZA jednoglasno prihvaćena.

\*Vijećnik, M.Sokolić predlaže nadopunu dnevnog reda sa traženjem jednokratne financijske pomoći za hrvatskog branitelja Ivu Karduma.

\*Načelnik, Josip Dekalić odgovara neka se donese pismena zamolba u ime braniteljske udruge i da će se nešto napraviti i pomoći, jer da zna cijelu situaciju, koja nije dobra.

\*Vijećnik Mirko Bedeković ima dopunu, govori kako je na prošloj sjednici Općinskog vijeća bilo govora o sufinanciranju Doma za stare i nemoćne, gdje je donesena Odluka o tome da se jednoj gospođi sufinancira Dom za stare i nemoćne u iznosu od 1.000,00 kuna. Nastavlja kako je po njegovom saznanju nakon toga u Dom za stare i nemoćne došla još jedna ili dvije osobe sa područja Općine Šandrovac, te ga zanima da li su i one podnijele zamolbu za sufinanciranjem Doma.

\*Načelnik, Josip Dekalić mu odgovara da jesu zaprimljene dvije zamolbe. Ali da se moraju napraviti i donijeti novi kriteriji po kojima će se sufinancirati Dom, jer da se po starim kriterijima više ne može ravnati. Nastavlja kako je Odluka o sufinanciranju koja je donesena na zadnjoj sjednici Vijeća bila vanredna, iz razloga što je gospodin Kovačević hrvatski branitelj, invalid i nema nikakvih primanja i sredstava, te nema nasljednika. Govori kako će se na slijedećoj sjednici razmotriti te dvije pristigle zamolbe, ali isto tako i urediti novi kriteriji sufinanciranja doma, te da se ne može pomagati nekome tko ima nasljednike ili imovinu, jer da bi na taj način svi mogli tražiti financijsku pomoć.

\*Vijećnik Mirko Bedeković svejedno traži glasovanje o svom prijedlogu. Čita „Zahtjev za sufinanciranje smještaja u Dom za stare i nemoćne“ gospođe Ivanke Krog. Nastavlja kako je ta gospođa u Šandrovcu već trideset i nešto godina, te traži da se njena zamolba uvrsti kao točka u dnevni red i da se o toj njoj glasuje.

\*Načelnik, Josip Dekalić mu odgovara da se to ne može prihvatiti, jer da postoje dvije zamolbe i da se taj problem mora nekako drugačije urediti i riješiti.

\*Predsjedavajući predlaže da se do slijedećeg Vijeća bolje razrade kriteriji o sufinanciranju osoba smještenih u Dom za stare i nemoćne, pa da se tada razmotre i ove zamolbe. Nastavlja da ako gospodin Bedeković inzistira na glasovanju o svom prijedlogu, da će se u tom slučaju za prijedlog i glasovati.

\*Vijećnik Mirko Bedeković inzistira na glasovanju.

Prijedlog vijećnika Mirka Bedeković za sufinanciranje smještaja u Dom za stare i nemoćne osobe gospođe Ivanke Krog je dan na glasovanje, sa 5 glasova ZA i 5 glasova PROTIV prijedlog nije prihvaćen.

Predsjedavajući je dao na usvajanje Dnevni red, sa izglasanom prihvaćenom dopunom, te je Dnevni red usvojen sa 9 glasova ZA i 1 glasom PROTIV od strane Općinskog vijeća.

**D N E V N I R E D**

1. Aktualni sat.
2. Usvajanje skraćenog zapisnika sa 29. sjednice Općinskog vijeća Općine Šandrovac
3. I. izmjene i dopune Proračuna Općine Šandrovac za 2017. godinu,
4. Donošenje Odluke o isplati jednokratne novčane pomoći studentima sa područja Općine

Šandrovac u 2017. godini,

1. Donošenje Odluke o prijenosu prava građenja na groblju Šandrovac
2. Donošenje Odluke o davanju u zakup bazena i bistroa „Gradina“.

**Točka 1.**

**\*\***Vijećnik Darko Halauš**:“** Na zadnjem Vijeću sam rekao, ali se ništa vezano uz to nije poduzelo. Ona graba koja je kopana je skroz suha, a ako sada padne kiša tuda više ni Bog neće moći proći. Tražim da se to pod hitno poravna i da se ljudima naprave mostovi koji im trebaju. To je cesta od Obručara do ceste za groblje. “

\*Načelnik, Josip Dekalić, govori kako zna za taj problem, ali da do sada nije bilo vremena s obzirom da je samo jedan stroj i kako će to biti riješeno možda već sutra.

\*\*Vijećnik, Mirko Bedeković :“S obzirom na događanja u zadnje vrijeme i klevetanja mene i gospodina Sokolić od pojedinih ljudi iz Općine Šandrovac, koji nisu zaslužili da mene i njega kleveću, pošto ja njih ne klevećem i ne diram ih. Naime, radi se o zadnjoj sjednici Vijeća na kojoj je netko, neću ga imenovati tko, rekao da sam ja glasao protiv Ive Kovačevića mame da dobije 1.000,00 kuna subvencije u Domu za stare i nemoćne. Za to postoji svjedok koji to želi potrvrditi. Dobro se zna šta sam ja rekao i ja stojim iza toga i želim to i potvrditi. Ja sam čak i predložio da za Ivu Kovačevića bude tako kako je. Druga stvar dogodila se u vezi odbijanja zamolbe za zaposlenje jedne samohrane majke iz Šandrovca, gdje je rečeno i obrazloženo da je niste primili radi toga da ja i Sokolić ne bi dali to u novine. Ja niti sam znao da se prima u radni odnos, niti bih ja što utjecao tu. I na koji način bih ja onda mogao nešto reći protiv jedne samohrane majke. A to tko je to rekao stvarno mu ne služi na čast. Treća stvar, rečeno je da sam ja rekao, kada je Hrvatsko srce skupljalo novac za Biljanu Erhatić, da ću ja to prijaviti financijskoj policiji. Molim vas lijepo, da vi meni kažete, dakle načelnik i predsjednik vijeća, gdje, kada i kome sam ja to rekao. Ja svjedoka imam koji mi je rekao da ste vi to rekli.“

\*Načelnik, Josip Dekalić: „ Gospodine Bedeković, Vi i dalje uporno govorite što ste Vi čuli. Pa dajte recite od koga ste to čuli i neka on to kaže da smo mi to za Vas rekli. Ja stvarno ne želim razgovarati o Vama, Vi imate svoj život, imate svojih problema, i ja ne želim razgovarati o tome. I ne želim da Vi svaki puta na Vijeću govorite kako ste Vi nešto čuli. Recite nam molim Vas lijepo i koja je to samohrana majka, recite nam ime da znamo o kome se radi.“

\*\*Vijećnik, Mirko Bedeković: „Pa kako Vam ne bih mogao reći ime, znate koja je to samohrana majka koja nije zaposlena. Znate da je to Jelena Bedeković, nju niste zaposlili, ona je podnijela molbu. Jel je?“

\*Načelnik, Josip Dekalić: „Znači svatko tko podnese molbu mi ga moramo zaposliti? Kod nas je bilo testiranje i tko prođe na testiranju taj ide dalje. Ne možemo mi zaposliti nekoga tko ne prođe test. Gospođa je tražila posao kod nas u Jedinstvenom upravnom odjelu, a ima završenu ekonomsku školu, a mi smo tražili nekog sa upravno pravnom školom. Znači već u startu nije mogla biti primljena jer nema završenu traženu školu.“

\*Vijećnik, Mirko Bedeković: „Da ali onda ne možete reći da ću ja to dati u novine. “

\*Načelnik, Josip Dekalić:“ A tko je to rekao? Predsjedniče Vijeća ja na ovo neću odgovarati, na to što se priča po selu ja ne želim odgovarati. Ovo je Općinsko Vijeće gdje se rade ozbiljne stvari.“

\*Vijećnik, Mirko Bedeković: „ Činjenica je da ja već dvije godine nisam nikoga dirao i da protiv nikoga nisam rekao jedne krive riječi, ali da mene netko bude oblajavao ja ne znam zašto, neću dopustiti. Zanima me šta sam se ja toliko nekome zamjerio .“

\*\*Vijećnik, M.Sokolić.“ Mi smo na 28. sjednici Općinskog Vijeća donijeli Odluku o potpori za razvoj poduzetništva na području Općine Šandrovac, bespovratnu potporu, pa me zanima tko je dobio tu potporu.“

\*Pročelnica JUO, Ivana Fočić: „Još nitko nije dobio tu potporu, jer nitko nije podnio zahtjev za nju.“

\*Načelnik, Josip Dekalić: „Nažalost mi poduzetnika i obrtnika nemamo, tako da je potporu prošle godine dobio jedino Hajtić Ozren u iznosu od 10.000,00 kuna za otvaranje obrta.“

\*Predsjedavajući zaključuje aktualni sat.

**Točka 2.**

**Usvajanje skraćenog zapisnika sa 29. sjednice općinskog vijeća Općine Šandrovac**.

Predsjedavajući je odmah na početku rekao kako je zbog nedostatka djelatnika zapisnik napravljen u skraćenom obliku i da će takav otići u ured državne uprave u Bjelovaru.

\*\*Vijećnik M. Bedeković: “Da ne pričamo ono što nije istina, zapisnik niste napisali zato što niste imali snimljen razgovor koji smo vodili ovdje.“

\*Dajana Perhot: „Ne, to nije istina, nego zapisnik nije napisan zato što ga ja nisam stigla napisati. Radila sam obračun, inventure i imala završni obračun, a radila sam isto tako i statistička izvješća za udruge. A to što sjednica nije snimana nema veze, jer ja imam šest stranica napisanih i taj zapisnik ćete dobiti na slijedećem Vijeću.“

\*\*Vijećnik M. Sabolović: „Zar nitko drugi od djelatnica nije mogao napisati Zapisnik, npr. netko od djelatnica iz „Šandroproma“ ?“

\*Pročelnica JUO, Ivana Fočić: „Nije ga mogao napisati netko tko nije bio prisutan na sjednici, a i takvi zadaci nisu u djelokrugu poslova „Šandroproma“.“

Predsjedavajući je skraćeni Zapisnik sa 29. sjednice Općinskog vijeća dao na glasanje.

U trenutku glasanja bilo je prisutno 10 vijećnika , te je skraćeni zapisnik usvojen sa 7 glasova ZA, 1 glasom PROTIV i 2 glasa SUZDRŽAN.

**(KLASA: 021-05-/17-01/2, URBROJ: 2123-05-01-17-1)**

**Točka 3.**

**I. izmjene i dopune Proračuna Općine Šandrovac za 2017. godinu**

**\***Predsjedavajući je dao riječ načelniku, te je načelnik obrazložio prihode i rashode I. izmjena i dopuna Proračuna Općine Šandrovac za 2017. godinu.

**\*\***Vijećnik Miroslav Sokolić:“ Vidim da ste u prva 3 mjeseca smanjili prihod na dohodak 387.800,00 kuna, a toliko ste bili sigurni da ćete ga ostvariti. Ja sam rekao da ljudi ne rade, da manje rade, da će biti manji prihod, ali ne vi ste rekli to je to. I evo ga sad Vam je to došlo i mi umjesto tih 683.000,00 kuna imamo samo 295.200,00 kuna.“

\*Načelnik, Josip Dekalić: „Gospodine Sokolić, mi ćemo tih 683.000,00 kuna tek dobiti iz državnog proračuna. Ovdje smo porez i prirez na dohodak raščlanili i zato dobili ove iznose.“.

\*\*Vijećnik M. Sokolić: „Piše ovdje, ukupno povećanje prihoda 295.200,00 kuna, dakle to je ukupno povećanje prihoda na ovaj Proračun koji ste napuhali na 10.000.000,00 kuna . Ovdje lijepo piše povećanje prihoda 295.200,00 kuna i povećanje rashoda 295.000,00 kuna. Vidi se da niste dobro planirali Proračun jer ste odmah u startu ostvarili gubitak od 387.800,00 kuna.“

\*Načelnik, Josip Dekalić: „Ja to Vama ne mogu objasniti. Pa pogledajte si proračun koji je tu za prošlu godinu. On obuhvaća pomoć države i porez na dohodak. Mi smo dobro planirali, ali je stvar u tome da smo ga sada morali raščlaniti, jer su nam rekli iz Ministarstva financija da se raščlani ovo na to što je pomoć države jedno, a porez na dohodak nešto drugo. „

\*Vijećnik Miroslav Sokolić: „Zbog tog što ćemo od države dobiti 683.000,00 kuna i Proračun je trebao biti uvećan za taj iznos od 683.000,00 kuna.“

\*Dajana Perhot: „I jedna i druga stavka Vam idu sa računa poreza i prireza na dohodak, samo što je ministarstvo financija dalo naputak da se po Odluci, iznos od 683.000,00 kuna, knjiži na tekućoj pomoći proračunu iz državnog proračuna, a sve to ide sa računa poreza na dohodak, nama u korist.

\*\*Vijećnik M. Sokolić: „A pod šta onda spadaju te tekuće pomoći iz državnog proračuna?“

\*Dajana Perhot: „Pa sad Vam je to načelnik pojasnio.“

\*Načelnik, Josip Dekalić: „To je ono zašto su dali da se manje oporezuju porezni dohodci, npr., zašto je općina Severin dobila 800.000,00 kuna pomoći od države, a samo su dva sela. Zato što su firme koje tamo rade platile više poreza na dohodak. One općine gdje su firme i zaposleni manje uplaćivali, one su dobile manje.“

\*\*Vijećnik M. Sokolić: „Zanima me još jedno, kapitalne pomoći komunalnom poduzeću „Šandroprom“ - kupnja priključaka za košnju još 50.000,00 kuna. Ja ako se dobro sjećam mi smo „Šandropromu“ platili 570.000,00 kuna.

\*Dajana Perhot: „Ne, za taj iznos je donesena Odluka, a prošle godine je isplaćeno oko 400.000,00 kuna, znači od te iste Odluke je ostalo više od 100.000,00 kuna.“

\*Načelnik, Josip Dekalić: „Mi smo donijeli Odluku kojom smo otprilike procijenili koliki će biti troškovi, jer unaprijed nismo mogli točno predvidjeti koliko će što koštati. Evo i sada smo kupili novi malčer, imamo još i bočnu kosu koja kosi do 6 i pol metara, rasipač, ralicu, traktor i sve to imamo za oko 450.000,00 kuna, dakle još nam sredstava ostaje.“

\*\*Vijećnik M. Sokolić: „Jel smo to platili ili ne?“

\*\*Načelnik, Josip Dekalić: „Sve je plaćeno.“

\*\*Vijećnik M. Sokolić: “Kolika je cijena malčera?“

\*Načelnik, Josip Dekalić: „34.000,00 kuna plus PDV.“

\*\*Vijećnik, Dako Halauš: „Nije mi jasno ovo za Dom Šandrovac - poslovna zgrada, da li je zakonski regularno, jer znamo da Načelnik sam smije donijeti Odluku do 70.000,00 kuna, a ovdje se radi o 200.000,00 kuna. Znamo da je na zadnjem Vijeću bilo da su vrata ispostavljena, i za Vijeće koje je bilo prije se znalo da će se sve to raditi i zašto onda Vi dajete da se glasa za to sada kada je već sve gotovo. Pa me zanima samo da li je to sve regularno i zakonito? I ako je, čemu onda služi Vijeće? Ja sam vijećnik ovdje već 8 godina i dnevnice nisu rasle ni za lipu. Dok plaće stalno rastu, i ravnatelju i načelniku, ali nema to veze, mene samo zanima ako je već napravljeno tako da načelnik ima pravo na sve, onda mi možemo doći samo na početku godine, odglasati proračun, na kraju godine rebalans proračuna i te novce potrošiti tako da ih dademo sirotinji. “

\*\*Vijećnik M. Bedeković: “Gospodin Halauš je u pravu, Načelnik ima pravo raspolagati do iznosa od 70.000,00 kuna, a nakon toga je Vijeće to koje donosi Odluku. Druga stvar ja nisam nigdje vidio raspisan natječaj za bilo kakvu nabavu za Dom Šandrovac, niti za ponuđača, niti za ništa nigdje nije bilo raspisano. Dakle nekome se nešto svidjelo i onda se odlučilo ovdje nešto raditi, a ti novci su najvjerojatnije bili namjenjeni za dom u Ravnešu. E sad se je vjerojatno čekalo da ministarstvo odobri neke novce pa da se u Ravnešu nešto i počne raditi jer je Ravneš nominiran za renoviranje Doma. Jedino što mi je drago za taj Dom u Ravnešu je to što kad ljudi budu prolazili kraj tog doma moći će vidjeti kako je taj Dom renovirao HDZ.

Slijedeće, radi se o kapitalnoj pomoći za komunalno poduzeće „Šandroprom“ i kupnju traktora za košnju bankina i ulaganje u bazen „Gradina“. U razgovoru sa ljudima traktor koji smo kupili u principu košta negdje 150 eura jedna konjska snaga, a mi smo za njega platili 377.000,00 kuna, što znači da smo ga preplatili više nego što on zaista vrijedi. A i da se ponovno vratim na Dom, Vi niste smjeli uzeti si za pravo obnoviti ga na svoju ruku, jer tu je Vijeće, a ako Vam Vijeće ne treba onda to i recite. Vi ste ionako jedini član Skupštine „Šandroproma“, pa ako mislite da nas ne treba onda to lijepo i recite.

\*\*Načelnik, Josip Dekalić: „Gospodo, vrata smo dali raditi i ona koštaju ispod 70.000,00 kuna, a ona su posebno. Pločice i materijal koji su ponovno posebno koštaju ispod 70.000,00 kuna. Majstori su ispod 70.000,00 kuna. Znači sve je onako kako je po zakonu dozvoljeno. Dakle gospodine Bedekoviću, ja nisam niti koraka istupio van zakona.“

\*Vijećnik M. Sokolić: „Zanima me da li onda ako Vi smijete trošiti iznose po 70.000,00 kuna to znači da smijete utrošiti i 7.000.000,00 kuna?“

\*\*Načelnik, Josip Dekalić: „Gospodine Sokoliću, Vi ste u cijeloj toj priči zaboravili jednu bitnu stavku, a ta stavka se zove Proračun za koji Vi nikada niste glasali. U istom tom Proračunu pišu stavke koje kada se izmjene, ta radnja se zove rebalans Proračuna.“

\*Vijećnik M. Bedeković: „Samo Vam kažem još jednu stvar. Pročelnica u uredu državne uprave će sada biti iz HDZ-a, pa me baš zanima što će ona reći na sve te Vaše papire, Zapisnike i Proračun.“

\*Načelnik, Josip Dekalić: „Reći će da je to jedna od najbolje vođenih Općina.“

\*Vijećnik M. Bedeković: „Po čemu ste najbolji? Po tome što ste dali 330.000,00 kuna za traktor koji ne vrijedi toliko, jel ste po tome najbolji? Kad smo Vam mi predlagali da kupite novi traktor, onda ste rekli da su to bedastoće, a po meni je ovo bedastoća, dati tolike novce za takav traktor.“

 \*Načelnik, Josip Dekalić:“Gospodine Bedeković, jel Vi to hoćete reći da je netko ukrao nekakve novce? Pazite jer bi Vas te riječi mogle skupo koštati.“

\*\*Vijećnik M. Bedeković: „Jel vi to meni prijetite?“
\*Načelnik, Josip Dekalić:“Ako Vi kažete da sam ja „oprao novce“.

\*Vijećnik M. Bedeković:“Jel sam ja rekao da ste Vi ukrali?“

\*Načelnik, Josip Dekalić:“Jesi, rekao si. Rekao si da traktor košta po toj konjskoj snazi, toliko. I šta je onda zaključak tvojih riječi?“

\*Vijećnik M. Bedeković: „Ja imam pravo na svoje mišljenje.“

U trenutku glasanja bilo je prisutno 10 vijećnika, te su I. izmjene i dopune Proračuna Općine Šandrovac za 2017. godinu usvojene sa 6 glasova ZA, 1 glasom PROTIV i 3 glasa SUZDRŽAN.

**(KLASA: 400-06/17-01/15, URBROJ: 2123-05-01-17-1)**

**Točka 4.**

**Odluka o isplati jednokratne novčane pomoći studentima sa područja Općine**

**Šandrovac u 2017. godini.**

U trenutku glasanja bilo je prisutno 10 vijećnika, te je Odluka o isplati jednokratne novčane pomoći studentima sa područja Općine Šandrovac u 2017. godini, usvojena sa 10 glasova ZA.

**(KLASA: 604-01/17-01/1, URBROJ: 2123-05-01-17-1)**

**Točka 5.**

**Odluka o prijenosu prava građenja na groblju Šandrovac.**

\*\*Vijećnik M. Bedeković: „Kada se govori o investitorima, ja se jako dobro sjećam kako je ispalo za Dom za stare i nemoćne . Općina je kupila Dom za stare i nemoćne, dala je 35.000,00 eura i onda smo jednostavno poklonili taj Dom „Šandropromu“. A kada se taj dom gradio, onda je tamo na tabli pisalo investitor „Šandroprom“, a ustvari je Općina sve lijepo financirala, a tako će isto sada biti i s grobljem.

\*Pročelnica JUO, Ivana Fočić: „Ne znam da li razumijete da će sredstva u 100% iznosu biti financirana iz europskih fondova? A isto tako Zakon o grobljima kaže kako se Općina ne može odreći vlasništva nad grobljem.“

\*\*Vijećnik M. Bedeković: „Nemojte Vi meni ništa spominjati Zakon o grobljima, jer ja sve svoje obveze i plaćanje grobnog mjesta uredno izvršavam, a ima ljudi koji ne plaćaju, a Vi po tom pitanju niste poduzeli ništa i ni na koji način ih niste sankcionirali. A i što se tiče komunalne naknade, ja jako dobro znam koga ste oslobodili da ne plaća komunalnu naknadu za kuću.“

 Odluka o prijenosu prava građenja na groblju Šandrovac usvojena je sa 9 glasova ZA i 1 glasom SUZDRŽAN. U trenutku glasanja bili su prisutni svi vijećnici.

**(KLASA: 943-01/17-01/4, URBROJ: 2123-05-01-17-1)**

**Točka 6.**

**Odluka o davanju u zakup bazena i bistroa “Gradina”.**

\*\*Vijećnik M. Bedeković: „Nije mi jasno da li je taj biffe stvarno toliko loše poslovao da se nije moglo pokriti ili što je, kad mi sad njega moramo davati u najam?“

\*Načelnik, Josip Dekalić: „Nemamo djelatnika, jer više nitko neće raditi samo dva i pola mjeseca. Osobe koje su radile u kafiću na bazenu sada idu raditi na javne radove, gdje će biti zaposlene 6 mjeseci, a ne samo dva i pola.“

\*\*Vijećnik M. Bedeković: „Ja svejedno nisam za to. Ja bih da ipak „Šandroprom“ preuzme kafić.“

\*\*Vijećnik M. Sokolić: „Koliko novaca ćemo tražiti za najam?“

\*Načelnik, Josip Dekalić: „Krenuti ćemo sa početnom cijenom od 1.000,00kn plus režije, a onda tko da više.

U trenutku glasanja bilo je prisutno svih 10 vijećnika, te je Odluka o davanju u zakup bazena i bistroa “Gradina” usvojena jednoglasno.

**(KLASA: 943-01/17-01/5, URBROJ: 2123-05-01-17-1)**

Završeno u 21,00 sat.

Zapisničar:

Martina Bedeković

  **Općinsko vijeće općine Šandrovac**

 **Predsjednik općinskog vijeća**

 **Ivan Pleško**